Juhlakantaatti
I.

 Kööri.

 Takokaa! Takokaa!
 Heiluttataa vasaraa!
 Sepät nuoret nuoren Suomen,
 Takokaa ja takokaa!
 Teidän tulee kansallenne
 Onnensampo valmistaa.

 Pankaa orjat painamahan,
 Luonnon lapset lietsomahan:
 Mannun väki, metsän väki,
 Vuoren väki, veden väki.

 Sopraani-soolo.

 Kuule, kuinka voimastansa ylpeillen
 Vaahtopäinen koski kohiseepi!
 Ihmiskäsi ohjaileepi suuntaa sen,
 Ihmistekoa se palveleepi.

 Kööri.

 Pankaa orjat painamahan,
 Luonnon lapset lietsomahan!

 Sopraani-soolo ja kööri.

 Mitä ahjosta ajaikse,
 Tungeikse tulisijasta?

 Uuhi ahjosta ajaikse,
 Lähetäikse lietsehestä,
 Karva kulta, toinen vaski,
 Kolmas on hopea karva.

 Sopraani-soolo.

 Katso! kansaa karttuu,
 Varallisuus varttuu
 Yli Suomen maan;
 Työtä lisääntyypi,
 Toimi virkistyypi,
 Taito kasvaa vaan.

 Kööri.

 Mut rikkauteen ei turvata saa;
 Tätä kulta-uuhta te varokaa,
 Joka valmis on luotanne karkaamaan,
 Lihavammat kun laitumet löytää vaan.

 II.

 Kööri.

 Takokaa! Takokaa!
 Heiluttakaa vasaraa!
 Sepät nuoret nuoren Suomen,
 Takokaa ja takokaa!
 Teidän tulee kansallenne
 Onnensampo valmistaa.

 Pankaa tuulet painamahan,
 Väkipuuskat vääntämähän:
 Itätuuli, länsituuli,
 Enemmän eteläntuuli.

 Sopraani-soolo.

 Ulkomailman tuulahdukset tulevat
 Ilmaa puhdistavan myrskyn lailla,
 Uuden ajan virtaukset tuntuvat
 Suomen syrjäisillä salomailla.

 Kööri.

 Pankaa tuulet painamahan,
 Väkipuustat vääntämähän!

 Sopraani-soolo ja kööri.

 Mitä ahjosta ajaikse,
 Tungeikse tulisijasta?

 Impi ahjosta ajaikse,
 Lähetäikse lietsehestä,
 Pääa hopea, kassa kulta,
 Varsi kaikki kaunokainen.

 Sopraani-soolo.

 Valistusta tarttuu,
 Hengen voimat varttuu
 Yli Suomen maan;
 Suomen tiede, taide
 Kuuluu kautta maiden,
 Maine kasvaa vaan.

 Kööri.

 Sivistyksestä yksin ei onnea saa!
 Jos kultaneitonen viekoittaa
 Kotimaata ja kieltänsä halveksimaan,
 Edistystä kansan se estää vaan.

 III.

 Kööri.

 Takokaa! Takokaa!
 Heiluttakaa vasaraa!
 Sepät nuoret nuoren Suomen,
 Takokaa ja takokaa!
 Teidän tulee kansallenne
 Onnensampo valmistaa.

 Käykää itse lietsomahan,
 Omin voimin vääntämähän:
 Käsi takoo, toinen lietsoo,
 Käsi lietsoo, toinen takoo.

 Sopraani-soolo.

 Joka lietsoo, sijaltaan ei liikahda,
 Kivet kasvaa kiinni kantapäihin;
 Joka takoo, paikaltaan ei horjahda,
 Syli syttä tarttuu olkapäihin.

 Kööri.

 Käykää itse lietsomahan,
 Omin voimin vääntämähän!

 Sopraani-soolo ja kööri

 Mitä ahjosta ajaikse,
 Tungeikse tulisijasta?

 Sampo ahjosta ajaikse,
 Onnenluoja lietsehestä,
 Saapi Sampo valmihiksi,
 Kirjokansi kirjatuksi.

 Sopraani-soolo.

 Yks’ on Jumalanne,
 Yks’ on isäinmaanne,
 Yksi kansa tää,
 Jolle elämänne,
 Työnne, pyrintänne
 Saatte pyhittää.

 Kööri.

 Vahtikaa! Vahtikaa
 Kallehinta tavaraa!
 Sepät nuoret nuoren Suomen,
 Vahtikaa ja vahtikaa!
 Ilman kansan yhteyttä
 Teiltä kaikki katoaa.

Lähde: Päivälehti 30.5.1890.

Kaarle Krohn
Laulut
Runot
Päivälehti
1890